Un forat insubstituïble ~ EbreDigital.cat\nUn forat insubstituïble\nMarta Tena Subirats2019-04-03T00:09:04+02:003 d'Abril de 2019|Firmes ebredigital.cat|0 Comentaris\nAquell matí el Jaume s’havia despertat una mica abans del que era habitual i havia aparcat el seu cotxe al lloc de sempre per esperar que arribés el conserge responsable d’obrir el centre educatiu aquell dia. Va observar l’edifici amb la mirada d’aquell qui se sent a casa seva. Quan li preguntaven quants anys hi portava havia d’esforçar-se per fer els comptes. Què importava! Tot i que pogués semblar que havia estat la setmana anterior quan hi havia entrat per primera vegada, eren tants i tants els bons records que en tenia que no podia negar que s’hi havia passat mitja vida.\nNo era d’aquells que odien les vacances i els caps de setmana i només esperen els dilluns per tornar a la feina, no. Però tampoc dels que es posen malalts en pensar a tornar-hi. I és que el Jaume, a la feina, hi tenia la seva família. Havia perdut els pares feia uns quants anys, era fill únic i no tenia ni parella ni fills. Tot i això, no estava sol. L’envoltaven molts amics, dels de tota la vida, que veia sovint, i dels que havia fet gaudint i patint el treball dia a dia. Li encantava trobar-los cada matí, a la sala de professors, o a la cafeteria, durant l’esbarjo, per comentar els darrers esdeveniments polítics o els gols del Barça de la jornada anterior.\nDe tota manera, feia un parell d’anys que les coses havien començat a canviar. Tot havia començat quan un dels principals referents a la seva vida, aquell a qui havia conegut el primer dia de classe i que havia estat sempre el seu guia, havia decidit jubilar-se i ara passava de tant en tant a saludar amb cara d’haver-se tret del damunt tants anys com maldecaps. Després d’ell, havia vingut un altre company, i una altra i un altre… i se n’adonava que, encara que ell volia seguir mantenint la joventut en la seva ànima i caràcter, quan seia amb qui els anaven substituint, no omplien el forat que els que ja no hi eren havien deixat en el Jaume. No l’entenien quan explicava que no feia tant els exàmens s’imprimien amb ciclostil després de picar-los amb la màquina d’escriure o que, abans de l’ESO i el Batxillerat, hi havia quelcom que es deia BUP i COU. I sense fer-ho conscientment, de tant en tant, es trobava davant del calendari comptant els anys que li quedaven a ell per passar a aquesta nova etapa que tothom descrivia tan bona.\nEnsopit, van tancar el cotxe i va creuar la distància fins a la tanca del centre, que ja havia obert el conserge, esperant, amb sort, trobar aquell matí algú a la sala de professors que recordés el Dream Team i desitjant deixar algun dia un forat insubstituïble en el record dels seus companys i el seu alumnat. O potser ensopegaria amb algun d’aquells nois que no recordaven la pesseta mirant-lo amb cara de a veure si es jubila aquest d’una vegada i puc ocupar la seva plaça.


Caas Seu del ‘Barcelona Supercomputing Center’\nEl nou Barcelona Supercomputing Center va ser un projecte que es va generar a partir d’una simbiosi perfecte entre un edifici existent (cotxeres de Can Girona) i una altra nova creació. La idea es va basar en crear un edifici que estigués present però que compartís el lloc, un volum que interactués amb l’espai públic existent, oxigenant-lo i vertebrant-lo; i que pontenciés tot el conjunt arquitectònic de l’emplaçament sense renunciar a l’entorn paisajístic del lloc.\nLes característiques físiques de l’emplaçament van condicionar l’ordenació de tot el conjunt arquitectònic. El bosc, els camins, el verd , l’aigua, tots aquests elements varen influir en la disposició i la forma del nou BSC. L’edifici segueix la voluntat de recuperar les linies, les textures i els cromatismes de les antigues cotxeres i cavallerisses de Can Girona.\nEl projecte s’emplaça entre dos edificis existents (cotxeres + actual supercomputing) acomodantse a la topografía de l’entorn, respectant també l’actual paseig del parc públic de Can Girona. Gracies a la disposició compacte de les peces del programa i al seu agrupament es va poder aconseguir un funcionament clar i entenedor. La unió de les pastilles va ajudar a posar ordre a un esquema funcional complexe i amb multiplicitat d’usos i funcions.\nEl diàleg entre l’espai urbà i el nou complex del BSC es produirà tant des de l’interior a l’exterior com de l’exterior a l’interior gràcies a la pell vidriada que s’hi col•locarà. Des de dins, es podrà copsar el llac, les cotxeres, el jardí de Torre Girona, etc; des de fora, l’edifici es desenvoluparà com un element públic, urbà, on la gent passejarà, s’acostarà i mirarà.....un edifici que “ESTARÀ” present a la vegada que “COMPARTIRÀ” espai públic.\nPel que respecte la seva construcció i materialitat, es va realitzar una petita simulació energètica per tal d’obtenir aquells valors que ens ajudessin a conèixer millor la seva eficiència tèrmica i estudiar així els diferents consums energètics produïts dins de l’edifici. Aquest fet ens va portar a dissenyar una façana que pogués servirse de mitjans passius, amb materials no sofisticats i de cost raonable. Varem recorrer a un element clàssic de l’arquitectura popular com era el “ràfec”, dimensionant-lo de tal manera per tal d’evitar una radiació directa en les façanes. Només amb aquest gest podríem arribar a estalviar fins a un 62% la radiació solar incident a la façana, obtenint un estalvi del 100.000Kw aprox. de consum elèctric net a l’any, i una reducció de 40 tones d’emissió de CO2 a l’atmosfera.\nL’edifici es configura de manera creixent (nombre de plantes) des de Est a Nord evitant d’aquesta manera l’ombrejament sobre si mateix i sobre els edificis veïns. Totes les façanes tenen llum natural degut a la configuració que té la nova seu (planta més alta a Nord – planta més baixa al est). D’aquesta manera aconseguim la màxima il•luminació natural sense renunciar a la funcionalitat de l’edificació. La nova seu del BSC és sensible amb la llum i amb l’espai urbà que el rodeja; el pati central que es configura dins de l’edificació mai estarà en ombra (només mesos de Desembre - Gener) donant llum al camí existent que hi ha dins del parc i a les estances de la nova seu més allunyades de les façanes principals.\nAccés Exterior des de la Capella del actual Mare Nostrum\nAdaptació topográfica del nou volum\nEs manté el passeig existent donant continuïtat a l'actual parc de Can Girona integrant l'edifici a l'espai públic del parc\nIntegració de l’edifici dins del passeig del “PARC DE CAN GIRONA” – “ESTAR” I “COMPARTIR”\nComunicació amb l’actual ordinado “Mare Nostrum” ubicat a la capella\nLes obertures produïdes per la façana determinaran el grau de diàleg entre interior/ exterior a la vegada que proporcionarà llum solar al Supercomputing\nComportament bioclimàtic de la façana del BSC en qua a asoleig\nComunicació dels edificis colinfants respectant el seu entorn més proper\nÀmbit de la simulació energètica amb afectació d’edificacions veines\nEstudi d’ombres del projecte amb l’afectació dels edificis veins en tots els procesos del’any


Pla de Qualitat de l'Aire: més val tard que mai • Ecologistas en Acción\nInicio > Territorios (Federaciones) > Catalunya > Pla de Qualitat de l’Aire: més val tard que mai\nEcologistes en Acció fa una valoració positiva del Pla Nacional de Millora de la Qualitat de l'Aire que acaba d'aprovar el Consell de Ministres però amb matisos importants. Es tracta d'un pla amb mesures adequades, moltes d'elles coincidents amb les que ha defensat aquesta organització ecologista.\nPla de Qualitat de l’Aire: més val tard que mai\n4/11/2011 | Catalunya, Catalunya (territorio), Federación, portada, País Valencià (territorio) | Otras versiones:\nEcologistes en Acció fa una valoració positiva del Pla Nacional de Millora de la Qualitat de l'Aire que acaba d'aprovar el Consell de Ministres però amb matisos importants. Es tracta d'un pla amb mesures adequades, moltes d'elles coincidents amb les que ha defensat aquesta organització ecologista. Però arriba molt tard i, sobre tot, existeixen dubtes sobre si es portaran a terme les mesures més contundents, ja que depenen d'altres administracions autonòmiques i locals que fins ara no s'han mostrat favorables a la seva aplicació.\nEcologistes en Acció es mostra satisfeta per l'aprovació del Pla Nacional de Millora de la Qualitat de l'Aire, encara que expressa dubtes sobre el seu futur. La seva valoració es pot resumir en tres idees: 1) les mesures que proposa el Pla són assenyades i raonables; 2) arriba tard, perquè portem anys incomplint els límits màxims; i 3) difícilment es portaran a la pràctica les mesures més eficaces, per molt que siguin necessàries i assenyades.\n1) Un pla assenyat\nLa diagnosi que planteja el Pla Nacional de Millora de la Qualitat de l'Aire (PNMCA) coincideix amb la que realitza Ecologistes en Acció: el problema de la contaminació de l'aire és molt seriós i exigeix ser tractat amb mesures contundent i eficiens. Per això, es plantegen actuacions que necessariament han de reduir l'ús del cotxe, el principal agent contaminant de les nostres zones metropolitanes: creació de Zones Urbanes d'Atmosfera Protegida, on es limiti el pas de cotxes en moments d'alta contaminació; limitacions de velocitat; etc. També hi ha mesures fiscals, dirigides a fomentar els cotxes més nets. Sense oblidar les mesures dirigides a altres sectors que també contribueixen de forma important a embrutar l'aire: construcció, indústria, calefaccions, ports i aeroports, etc.\nEntre les principals mancances, cal destacar l'oblit d'objectius per a un dels principals contaminants, les partícules fines PM2,5, potser perquè els límits no són obligatoris fins al 2015. També resulta significatiu que una de les mesures que ha desaparegut pel que fa a esborranys anteriors sigui la proposta d'instaurar peatges urbans, una mesura que ha resultat molt eficaç a les diferents ciutats que l'han posat en pràctica.\n2) Arriba tard\nMés val tard que mai. Aquest Pla ja s'està aplicant a altres països des de fa anys ( Londres des de el 2003 i a Berlin des de el 2007). A Espanya portem anys incomplint la legislació de qualitat de l'aire, així que ja era hora que el Ministeri de Medi ambient i Mitjà Rural i Marí actués impulsant actuacions com les que es proposen en el Pla. Convé recordar que els objectius de partícules PM10 són obligatoris des de 2005, els de NO2 des de 2010. No obstant això, el Pla aprovat planteja com a objectiu que no es superi cap valor límit al 2015, quan hauria d'estar complint-se ja.\n3) Moltes mesures no es portaran a la pràctica\nDesgraciadament per a la nostra salut, bona part de les mesures que planteja el Pla dificilment es portaran a terme donat que depenen de departaments i administracions diferents, amb una sensibilitat més que dubtosa sobre aquests assumptes.\nAixí, per exemple, el PNMCA planteja implantar limitacions de velocitat a les zones d'accés a les àrees metropolitanes, i acabem de veure com la Generalitat de Catalunya ha pràcticament abolit aquesta mateixa mesura després que funcionés bé durant tres anys. I això que l'àrea metropolitana de Barcelona incompleix nítidament els límits legals de diversos contaminants. Aquestes mesures apareixen incorporades al nou Pla recentment aprovat pel Govern català com mesures voluntàries i es deriva tota la responsabilitat als municipis quan el problema de la contaminació té una escala metropolitana i per tant, supramunicipal que exigeix coordinació entre totes les administracions.\nUn altre exemple: el PNMCA planteja la creació de Zones Urbanes d'Atmosfera Protegida (ZUAP), zones de restricció del tràfic d'automòbils per garantir el dret a respirar aire sa d'els qui les habiten. Doncs bé, aquesta mateixa mesura estava contemplada en l'Estratègia de Qualitat de l'Aire de la ciutat de Madrid, de 2006, i es va posposar una vegada i una altra sense arribar a aplicar-se mai, malgrat que la capital és una de les zones més contaminades d'Espanya i cada any supera els límits legals de contaminació.\nUn altre ejemple. Es planteja la creació de carrils Bus-VAO, per al trànsit prioritari d'autobusos o cotxes amb diversos ocupants a les zones metropolitanes. Però l'únic que existeix a Espanya, el de l'A-6 de Madrid, es va inaugurar en 1995, i malgrat el seu èxit no ha servit perquè el Ministeri de Foment en poses cap altre, mentre es continua amb una política insostenible de construcció i ampliació d'autovies metropolitanes.\nEn definitiva, Ecologistes en Acció dóna la benvinguda a aquest pla, defensarà la seva posada en pràctica per preservar el dret dels ciutadans a respirar aire net, però lamenta que s'aprovi tan tarda, i més amb les incerteses que existeixen sobre la continuïtat i posada en pràctica de les propostes que conté.


L’empresa, que presentarà avui un ERTE, ha comunicat que sis treballadors estan infectats i setanta-vuit persones estan confinades\nDesprés de SEAT, una de les altres empreses emblemàtiques de la comarca ha decidit tancar les seves portes temporalment per la crisi sanitària del coronavirus. Es tracta de l’empresa Roca, ubicada entre Gavà i Viladecans. De fet, està comunicant als seus treballadors la decisió “la determinació de suspendre les activitats de les quatre fàbriques del centre de treball.”\nL’expedient afecta a tots els treballadors que estan directament relacionats amb la producció, això com els treballadors indirectes adscrits al procés productiu. El nombre d’afectats és de 449, sobre un total de 672 col·laboradors del centre de treball de Gavà-Viladecans.\nL’empresa afirma que “seguint la normativa, i amb l’objecte de protegir la salut de la plantilla del centre, avui presentarem un ERTE per causa de força major fins al proper 17 de maig, encara que podrà reduir-se o ampliar-se en funció de la pervivència de la causa que l’origina.”\nRoca ha confirmat que sis treballadors estan contagiats fins a la data, i el nombre de persones confinades ja puja a 78, la seva gran majoria treballadors de magatzem. “Això provoca el bloqueig de la factoria fent impossible les funcions de magatzematge, recepció del producte i d’expedició.”, explica.


Reus Deportiu La Fira – FC Barcelona Lassa: Exigència per arribar a la final de la Supercopa\nL’equip de Ricard Muñoz afronta el primer títol del curs conscient que superar la semifinal davant el conjunt amfitrió suposarà un gran esforç\nAmb la Supercopa, amb una semifinal d’alt nivell i amb un títol molt competit en joc. Així és com comença la temporada oficial del FC Barcelona Lassa. L’equip de Ricard Muñoz disputa aquest dissabte (21.00 hores, La Xarxa i Movistar+,159) la semifinal de la Supercopa d’Espanya. El vigent campió de l’OK Lliga i de la Copa del Rei no vol deixar escapar el primer títol del curs i, per aconseguir-ho en la final de diumenge, primer s’haurà de superar un renovat Reus Deportiu que jugarà a casa.\nL’exigència per celebrar el primer èxit de la temporada serà màxima. El Reus de Raül Marín, Matías Platero i companyia s’ha reforçat amb Marc Torra, Àlex Rodríguez, Albert Casanovas i Pedro Henriques. En cas de superar-los, el rival serà el vencedor de la primera semifinal entre el Liceo i el Vic.\nConscients de la dificultat\nEn la jornada prèvia a la cita de Reus, Ricard Muñoz va assegurar que “la Supercopa és un torneig molt igualat” i que “haurem d’estar atents”, mentre que Matías Pascual va afegir que el partit contra els tarragonins “s’ha d’afrontar com una final”. Aitor Egurrola, per la seva banda, va comentar dimecres –en la presentació de la competició– que el Reus – Barça “és la millor pedra de toc que tenim després de la pretemporada”.\nEl Barça Lassa va iniciar el 8 d’agost una pretemporada que s’acaba després d’haver fet una estada a El Montanyà, d’haver disputat la Lliga Catalana contra el Voltregà (1-1) i el Noia Freixenet (5-3), i d’haver guanyat l’Alcobendas (11-2) i els quatre amistosos jugats a Portugal contra el Juventude de Viana (0-2), el Marco (0-10), l'Infante de Sagres (2-6) i el Benfica (6-0).


El PP-Viladecans denuncia el dèficit d’espais on practicar el futbol\nEl grup municipal popular considera que l’equip de govern del PSC “ha perdut el partit del desenvolupament esportiu de la ciutat”\nEl futbol viladecanenc segueix sota mínims. I és que el prec que va fer el Partit Popular el passat Ple municipal no es va escoltar per part de l’equip de govern, segons el grup municipal popular. La demanda estava feta amb el vistiplau dels tres clubs de futbol de Viladecans. Es demanava habilitar el camp gran de Can Sellares per a la pràctica d’aquest esport, amb l’objectiu de donar sortida a molts nens i nenes que no poden jugar per falta d’espai.\nSegons José Padilla, portaveu del PP, “nosaltres proposàvem una solució ràpida i econòmica per pal·liar el dèficit d’espais on practicar el futbol. Però no va existir voluntat política per part del PSC d’acceptar aquesta petició” i afegeix que “els socialistes no han planificat el desenvolupament esportiu de la ciutat i s'han desentès durant anys de les creixents necessitats en aquest sentit. Aconseguint en l'actualitat un estat lamentable que Viladecans no mereix.”\nEl popular considera que “des de l'àrea d'Esports de l'Ajuntament de Viladecans, malgrat la qualitat dels nostres tècnics, es va decidir contractar a l'empresa externa per a elaborar un quadrant d’entrenaments perquè els equips dels tres clubs de la ciutat poguessin entrenar entre el camp del Viladecans i el de la Torre Roja, a causa de la remodelació del camp petit del Viladecans. Ara aquest treball ja no s'utilitzarà perquè la reforma que havia d'haver-se realitzat a l'estiu encara no ha començat. Ens indiquen per problemes de l'empresa que ho ha de dur a terme. O potser, esperen al fet que la inauguració sigui a la campanya electoral? És a dir, es durà a terme la remodelació durant la Lliga? I llavors es podran jugar tots els partits de Lliga de tots els equips dels tres clubs amb un camp menys?.”\nA causa d'aquesta falta d'espai en els camps de titularitat pública, un dels tres clubs, segons el PP-Viladecans, ha començat la Lliga com va acabar la passada, realitzant la seva activitat esportiva en una instal·lació privada i subvencionant el seu lloguer. “El PSC era coneixedor d'aquesta situació des del 2015, ja que el Partit Popular ho va denunciar en un Ple. Avui dia, els viladecanencs i viladecanenques seguim pagant lloguers a costa dels pressupostos municipals perquè els nostres joves i nens puguin desenvolupar aquesta activitat, quan s'ha tingut temps i ocasió de solucionar aquest problema, però les seves prioritats en inversions són unes altres.”, explica Padilla.\nMés d’un miler de nens i joves\nSegons el PP-Viladecans, amb informació dels clubs locals, existeix una borsa de més d'un miler de nens i joves que han de jugar en altres poblacions perquè els nostres clubs no els poden donar-los cabuda per falta d'espai on desenvolupar l'activitat. “Quina solució se'ls donarà als nostres nens i joves que volen practicar el futbol a Viladecans?”, es pregunta Padilla.\nRedacció / Fotos: José Padilla


La CAL reconeix la tasca a favor de la cultura catalana del SLC, l'ANC i Els Diables de Can Sant Joan - La Veu - Cultura\nLa CAL reconeix la tasca a favor de la cultura catalana del SLC, l'ANC i Els Diables de Can Sant Joan\nDavid Vila, el segon per l'esquerra, amb els organitzadors i els representants de les entitats guardonades i el regidor de Cultura i Patrimoni, Daniel Moly.\nEl Cafè Colom de l'ABI va acollir divendres un sopar amb una vuitantena d'assistents i la presència de l'escriptor David Vila\n27/11/2012 - Laura Grau\nUna vuitantena de persones va assistir al sopar que la Coordinadora d’Associacions per la Llengua (CAL) –integrada per diferents entitats culturals del municipi– va organitzar al Cafè Colom de l’Abi el 23 de novembre, dos dies abans de les eleccions autonòmiques, fet que va estar molt present durant tot l’acte, on es van poder sentir contínues consignes a favor de la independència, “com l’únic camí que pot garantir el futur de la nostra llengua i la nostra cultura”, va dir el president de la CAL Montcada, Jordi Gómez. Al sopar va assistir l’escriptor i expresident de la CAL nacional, David Vila (Sabadell, 1977), que va parlar sobre el seu llibre ‘Català a la carta’, “pensat perquè qualsevol català, nouvingut o de soca-rel, hi pugui trobar arguments que l’esperonin a emprar la llengua i a fer-ho amb tota comoditat”, va dir. Actualment Vila presideix l’entitat Tallers per la Llengua, que intenta canviar la tendència que tenen molts catalanoparlants a passar-se al castellà quan el seu interlocutor li respon en aquesta llengua. “Aquest costum té efectes letals per a la transmissió de la nostra identitat col·lectiva perquè, canviar de llengua és com canviar d’ulleres: el món es veu diferent”, va dir.\nLa CAL va fer un reconeixement a tres entitats del poble per la seva feina en defensa de la cultura catalana: el SLC, Els Diables de Can Sant Joan i la secció local de l’Assemblea Nacional Catalana (ANC). Van recollir els premis els voluntaris del programa Voluntariat per la llengua, César Vilagut i Àngels Solà, Josep Velasco, membre de la colla i Consol Cervera, president de l’ANC. La nit va acabar amb una cantada d’havaneres a càrrec del grup de Mas Rampinyo L’Espingari.


Liebreich s'inicia com a director de l'Orquestra de València\n25 de octubre de 2021 (18:18 CET)\nEl mestre bavarés Alexander Liebreich comença la seua "aventura" com a director de l'Orquestra de València (OV) amb l'ambició de vincular-se a la ciutat i introduir nous formats que permeten subratllar la seua especial tradició musical. Per això, confia també que la reforma del Palau de la Música estiga llesta "al més prompte possible" perquè és "la llar" de la formació.\nLiebrich ha completat aquest dilluns el seu primer assaig amb l'OV en el seu nou càrrec --que exercirà durant els pròxims cinc anys-- i ha confessat que ha sigut un moment "molt especial en el qual hi ha diferents energies".\nEl director bavarés --que es defineix com un "bastard" a causa de les influències culturals diverses que conflueixen en ell i es reconeix "fascinat" per la Grècia clàssica-- ha assenyalat que, en l'actualitat, està centrat a conéixer València i aprofundir en la seua gran tradició bandística, que la converteix en un lloc "emblemàtic a Europa", ja que només coneix una situació similar en Maastrich.\nLiebreich ha recordat que al llarg de la seua carrera ha estat normalment unit a orquestres de radis i aquesta serà la seua primera vegada amb l'orquestra d'una ciutat. "Aquesta és la diferència, perquè vull trobar el camí per a estar amb la gent de la ciutat, perquè l'Orquestra de València existeix i pertany a la ciutat. La ràdio està en l'aire, però l'orquestra d'una ciutat és de la gent", ha insistit.\nEl meu "repte" és donar confiança absoluta als músics i posar el context perquè "totes les tecles funcionen". "És un procés de veure fins a on podem arribar junts com a orquestra", ha dit l'artista, que s'ha mostrat segur que l'orquestra entendrà els canvis que calga fer.\nSobre la programació, ha recordat que serà responsabilitat seua a partir de la temporada 2022-2023 i la seua intenció de comptar en cada exercici amb almenys dos compositors novells comissionats: un valencià o espanyol i un altre internacional, així com amb directors joves.\nTambé s'ha mostrat interessat a desenvolupar un format que anomena de "quinze minuts" o 'open stage' en el qual puguen intervenir músics i poetes músics i per al qual vol buscar espais.\nEl director ha incidit en la conveniència que les obres en el Palau de la Música acaben com més prompte millor i ha subratllat l'acústica de l'auditori, molt diferent de la del veí Palau de Les Arts. Sobre el coliseu dissenyat per Santiago Calatrava ha manifestat que és "espectacular, però en el Palau de la Música, la música torna a casa".\nLES OBRES DEL PALAU DE LA MÚSICA, A PRINCIPIS DE 2022\nSobre aquesta qüestió, la regidora de Cultura i presidenta del Palau, Gloria Tello, ha manifestat que "tots opinem com el mestre i volem tornar al Palau de la Música com més prompte millor", al mateix temps que ha confiat que l'actuació puga iniciar-se a principis de l'any 2022.\nPer part seua, el director del Palau, Vicent Ros, ha detallat que ja s'està obrint els segons sobres de la licitació i s'espera que l'obertura dels tercers siga ràpid. "I si no hi ha cap impugnació pensem d'una forma optimista que a la fi d'enguany o principis del qual ve podrien començar les obres". Ha postil·lat que en la fase final de la licitació també es pot tindre en compte com a criteri favorable que les empreses que opten proposen determinats torns d'operaris o acurtar els 15 mesos d'execució, la qual cosa "pot reduir alguna cosa el temps".\n"Estem desitjant que el Palau es reòbriga al més prompte possible", ha insistit Tello, qui, no obstant això, ha qualificat de "quasi una utopia" que en la tramitació no hi haja algun altre recurs.\nSobre projectes futurs, ha comentat que vol "estudiar la situació" en primer lloc. "M'interessa parlar amb la gent d'ací, veure el context intel·lectual de València. Com més vinc ací, més m'adone que aquesta ciutat és més gran del que sembla, no parle d'extensió, sinó del que representa. No té que res a veure amb Madrid o Barcelona", ha asseverat Liebreich, que ha apostat perquè "el que passe en el Palau ha de ser una mescla d'arrel local amb el millor de l'àmbit internacional". Ho ha comparat amb el futbol, on sovint "les vertaderes arrels s'obliden pels diners".\n"TOTES LES POSSIBILITATS"\nPreguntat pels punts forts de l'Orquestra de València, ha declarat que té "totes les possibilitats, amb grans intèrprets, una part de vent excel·lent i amb una de corda que cal reforçar una mica". "El meu treball no és gens difícil, només he de fer que tots els mariners estiguen en el vaixell i que confluïsquen bé".\nHa al·ludit en aquest punt a la dificultat que creguen les vacants perquè els processos burocràtics "tallen l'energia". "La longitud de la burocràcia "és un problema", ha dit el mestre, que ha apuntat que, per això, necessita "l'ajuda dels polítics" amb la finalitat que l'orquestra puga "reaccionar més ràpidament".


Noves visites i tallers escolars per al curs 2018 - 2019! - Riosta\nNoves visites i tallers escolars per al curs 2018 – 2019!\nTal i com us vam avançar al juny, ja tenim les noves visites i tallers per al curs 2018 – 2019 per a escoles! Podeu consultar-los a l’apartat de Serveis Educatius de la nostra pàgina web. Per a Riosta Barcelona la tasca realitzada amb infants i joves és molt important ja que creiem que només es pot preservar el patrimoni si se l’aprecia i se l’estima. És per això que ens agrada donar eines als més petits per a que l’entenguin i, sobretot, el gaudeixin.\nEnguany, seguirem oferint l’activitat anomenada ‘El misteri del cofre’, que ens ajuda a explicar la història de Santa Maria del Mar des d’una perspectiva que uneix el rigor històric i les matemàtiques, i també hi haurà la possibilitat de fer uns ‘Mots encreuats’ que ajudin a l’alumnat a identificar de manera òptima els elements constructius més destacats d’un edifici gòtic.\nCom a novetat, aquest any engeguem les visites guiades específiques, que inclouran els continguts generals més importants però que ens ajudaran a aprofundir en aquells aspectes que interessin als alumnes, des de l’iconografia i el simbolisme de la llum fins als diferents entramats urbans que conformaven la Barcelona medieval.\nEl nostre objectiu no canvia: volem emprar les visites guiades i els tallers com a eines que permetin interactuar el patrimoni construït, experimentar-lo, entendre’l, estimar-lo i, en definitiva, viure’l.


Los héroes de Marvel se preparan para conquistar Valencia\nEls herois de Marvel es preparen per a conquistar València\nEl Saló del Còmic anuncia les dates de la nova edició en la que ja s'han confirmat més de cinc exposicions, premieres de cinema i moltes altres activitats\nEl Saló del Còmic de València, que celebrarà la seua pròxima edició del 28 de febrer a l’1 de març de 2020 en Fira València, ha presentat hui el seu cartell oficial de la mà de l’autor d’este, el conegut dibuixant de la factoria Marvel Salva Espín.\nEl creatiu -nascut a Múrcia però amb una etapa formativa a València- ha reflectit en el cartell, segons ha explicat, “referències a la ciutat amb diferents elements icònics de València i un homenatge al que m’inspira de l’univers d’herois i vilans de Marvel”. Un cartell d’estètica impactant i que, segons va revelar el propi Espín, “s’adaptarà a una portada d’un ‘comic – book’ de Marvel de la saga de Deadpool’.\n‘Manuel Gago. De València al món’. Es tracta de la primera gran retrospectiva de Manuel Gago (Valladolid, 7 de març de 1925 – València, 29 de desembre de 1980), autor del Guerrero de l’Antifaç i considerat com un dels autors valencians de còmics més important de la història. La seua importància en la dècada dels 50 i 60 va ser definitiva no solament com a autor sinó també com a editor. Se’l considera el pare de l’Escola Valenciana.\nCartell dissenyat pel creatiu Salva Espín.\nEl Saló del Còmic ha confirmat la presència d’un convidat molt especial com és Jordi Bernet, dibuixant de llarga trajectòria que va saltar a la popularitat amb ‘Torpede 1936’ obra de dimensió internacional. Ha sigut reconegut com a dibuixant en festivals internacionals com el d’Angouleme i la Comic-amb de Sant Diego.\nEs comptarà també amb la presència de Marika Vila, autora de còmic que va desenvolupar la seua obra amb un fort compromís polític amb el feminisme en una època que la va obligar a portar avant els seus projectes contracorrent: els anys 70.\nLa presència d’indústries com l’audiovisual i el videjojuego seran una de les claus d’aquest esdeveniment, per la qual cosa tindran presència durant el saló mitjançant exposicions, xarrades, tallers i altres activitats.\nAixí, el Saló també acollirà la presentació del film ‘Orígenes Secretos’, pel·lícula de David Galan, que compta en el seu repartiment amb Javier Rey, Verónica Echegui, Brays Efe, Antonio Resines, Ernesto Alterio, Carlos Areces, Álex García, Leonardo Sbaraglia i Roman Rymar, alguns dels quals estaran presents en l’acte.\nBrays Efe en una escena de ‘Orígenes Secretos’\nTambé està confirmada la presentació del videojoc ‘Blacksad, under the skin’ que adapta l’univers del còmic europeu més influent i destacat, Blacksad, obra de Juanjo Guarnit i Juan Díaz Canales.\nEl Saló desenvoluparà activitats que acosten el fet cultural del còmic als xiquets durant tot el cap de setmana a través d’una programació d’activitats que tindran lloc en una zona destinada per a això.\nAixí mateix, el divendres al matí el Saló acollirà visites escolars així com la celebració de dos concursos escolars: ‘Superfira i Capi, la força de l’equip’. Es tracta de dos concursos que estan dotats d’un premi de 1.000 euros cadascun. En el cas de Superfira, el premi està dotat per la Fundació Divina Pastora i en el cas de ‘Capi’, la dotació econòmica és a càrrec de l’editorial Panini.


lo carrer del riu: LEC: 200 articles, 1800 esmenes\nEls grups que donen suport al govern han presentat un total de 308 esmenes a la Llei d'educació de Catalunya (LEC), entre les que han presentat conjuntament, en solitari i entre dos dels grups. La llei no arriba als 200 articles. En concret, els tres grups han presentat junts 183 esmenes, ICV-EUiA 103 en solitari, ERC setze en solitari, PSC i ICV-EUiA dues més conjuntament, i el PSC i ERC quatre més.\nA aquestes xifres cal sumar-hi les gairebé 400 esmenes que ha presentat CiU, les 500 del PPC i les 600 del grup mixt. Es tracta d'un molt elevat nombre d'esmenes per a la tramitació d'una llei al Parlament.


Revolta a la Beckett - Butaques i somnis\nRevolta a la Beckett\nElisa Díez 15:16 Jacob Torres, Mireia Aixalà, Moisès Maicas, Noticias, Sala Beckett\nLes revolucions de majors dimensions són les més petites. L'autor alemany Philipp Löhle va imaginar, l'any 2007, què passaria si un ciutadà decidís trencar amb el sistema sense enfrontar-s'hi, simplement abstenint-se'n. L'autor trasllada aquell “preferiria no fer-ho” de Bartleby, l'escrivent de Melville a l'extrem. És una revolta en tota regla sense que el personatge que la lidera en sigui conscient. Àlies Gospodin, dirigida per Moisès Maicas, es representa a la Sala Beckett de Barcelona fins al 31 de març. La Beckett repeteix la fórmula de la taquilla inversa (pagar el que l'espectador consideri just després de veure l'espectacle). Toni Casares, director de la sala, aclareix que aquesta opció “és més una proposta de reflexió sobre les formes de finançament que no pas una solució definitiva”. Gospodin decideix que menjarà d'allò que li proporcioni l'almoina per poder acariciar una llama. Es veu que és un fet habitual a l'Alemanya on hi ha subterranis per poder hostatjar-lo. El protagonista topa amb Greenpeace, que li pren l'animal, però ell segueix amb el seu ideal, sense haver de robar, ni tampoc abusant de les pensions que hauria de garantir l'estat del benestar. Aquesta ferma voluntat crea un error de sistema social que provarà de corregir l'entorn del protagonista. Hi ha un moment del text que diu: “Amb cinc milions d'aturats que hi ha al país i tots em proposeu feina a mi.”\nL'obra la protagonitza Jacob Torres, que interpreta Gospodin. Mireia Aixalà i Pau Sastre interpreten una desena de personatges que provaran que el protagonista reflexioni. Però ell ni vol canviar ni tampoc vol anar a una masia, on probablement deixaria de ser un conflicte, perquè s'arraconaria de manera voluntària i deixaria de ser molest.\nEl muntatge de Löhle s'afegeix a una cartellera que fa una clara denúncia a la situació de crisi. El Tantarantana manté en cartell el Si no paguen, no paguem (versió de l'Aquí no paga ni Déu, de Dario Fo, del mateix autor). La Sala muntaner té programada la farsa Bildelberg (la colla de la Sala Trono imagina com són les sessions d'aquest influent i opac grup de poder mundial, en clau de cabaret desenfrenat). Hi seran fins al 7 d'abril. També La dona vinguda del futur, al TNC, fa una evident caricatura del consumisme. I al Romea, Roberto Zucco mostra un personatge outsider en una societat desestructurada. I, fins fa poc més d'una setmana, al Teatre Lliure es programava el Dispara / Agafa tresor / Repeteix, de Ravenhill, que feia un llistat de les violències possibles sota el paradigma de la llibertat i la democràcia, precisament.\nEtiquetas: Jacob Torres, Mireia Aixalà, Moisès Maicas, Noticias, Sala Beckett


3-0 Un títol més, un porter menys | Cafè Baviera\n← 0-2 Més val Munir conegut que quart davanter per conèixer\n6-2 És difícil jugar millor a futbol. Per què? →\nPer Xavier Bosch | Categoria: En calent\t| Etiquetes Barça, Sevilla, Supercopa d'Espanya\n1. Bravo s’empipa perquè al minut 3 atura el 0 a 1, al 31 atura el penal de l’1 a 1, al 92 encara atura un gol de Vittolo. És a dir, no entén que l’staff hagi decidit que aquest any el titular serà Ter Stegen i per això marxa. El que no entenc és perquè, si vol marxar, no obliguem al City a pagar els 40 milions de clàusula.\n2. Turan, de fals extrem, dos golassos i a punt de hat-trick. Mentre no hi hagi Neymar, el lloc és seu. La vaselina del 2 a 0 és el gol de la seva vida.\n3. Debuta André Gomes. Un crack amb molta classe. El primer i el tercer gol venen de passades bones seves que creen la superioritat. Bona entesa en la circulació amb els companys.\n4. Debuta Umtiti. Ha entrat bé a l’afició. Ho ha tallat tot, no ha perdut cap pilota, no estava gaire exigit, alguna passada de mèrit i una excursió interessant. Les mans, però, que se les posi al cul. Penal just i clar.\n5. Digne continua posant-li molt difícil la titularitat a Alba. Té molt toc de pilota i ha entès ja com s’ha de moure. Avui, primera assistència de gol: centrada al cap de Messi.\n6. Denis Suárez -atès que ens agrada mirar els nous amb lupa- hi ha massa minuts que desapareix, però la toca bé amb curt, s’entén bé amb Messi (potser el busca en excés) i après ràpid a mantenir la posició quan Aleix és a dalt i Messi se’n va de la banda.\n7. Els 15 minuts de Rakitic són d’hiperprofessional. Amb un 5 a 0 a l’eliminatòria, ha entrat a córrer i pressionar com si li anés la vida. I, com a home d’equip que és, s’ha col·locat de central quan s’ha lesionat Mascherano.\n8. Mascherano, per cert, ha començat el partit que havia de donar tranquil·litat a una defensa nova (Aleix, Umtiti i Digne) més imprecís i nerviós que tots junts.\n9. Messi finalment ha aixecat el primer títol del Barça. Els 28 anteriors els ha fet guanyar ell.\n10. El campió de Lliga i campió de Copa ha guanyat la Supercopa. Ens l’haurien d’haver donat directament.\nEl primer títol de la temporada. Ja només en queden tres. La lesió de Mascherano. En una Supercopa, tres lesionats. Hem passat de tenir 5 centrals a tenir-ne 2.


L'ambó de Poblet: DIJOUS DE LA SETMANA II D’ADVENT\nHomilia predicada per fra Borja Peyra, diaca\nIs 42,13-20; Sl 144,1-9; Mt 11,11-15\nMolt sovint, les expressions més obscures i antipàtiques de l’Escriptura són les que aporten més llum a la nostra vida si fem l’esforç de no apartar-les massa ràpidament de la nostra consideració o de sotmetre-les còmodament a les nostres tranquil•litzadores categories racionals.\nAvui l’Evangeli ressalta del Baptista i dels qui són com ell, no llur fe ni llur bondat, sinó la seva violència, que els fa capaços d’apoderar-se del regne. Realment, és aquesta una estranya virtut! Es tracta d’una violència sagrada, una violència que està ben lluny de l’obscura tendència que tots coneixem i que deixem tan fàcilment arrelar en el nostre cor. I no penséssim pas que la violència destructora és cosa només de les llunyanes notícies dels diaris, perquè realment aquest és un patrimoni comú i quotidià, ja que, encara que sigui en la soledat de la nostra cel·la, encara que ningú ens vegi ni ho sàpiga, amb el nostre judici i menyspreu subtil i secret ens fem solidaris i responsables del mal en el món, renovem el pecat d’Adam i oblidem com ell que no “no hi ha res d’amagat que no s’hagi de saber” (Mt 10,26).\nNo, la violència de Joan i dels qui s’apoderen del Regne és d’un altre tipus, és la violència del qui tot ho menysprea i tot ho posterga en funció del Regne. És la violència de l’obedient que es venç a si mateix per ser fidel al seu deure sagrat; és la violència del pacífic, que lluita valentament per no acomodar-se a la pressió unànime de la massa enfervorida i restar fidel a la veritat; i és la violència del profeta que, per compassió, denuncia implacablement la malícia del poble i la seva impietat autosuficient.\nSí, Joan baptista és un violent ferotge perquè no dubta en trepitjar totes les convencions humanes per anunciar el Regne de Déu. I com ell, Jesucrist és doblement violent perquè, tal com Déu va lluitar amb Jacob tota la nit i va perdre (Gen 32,25), Jesús es fa perdedor per nosaltres en la nit de la passió.\nLa violència de Déu és la violència de l’amor. Déu no tem fer-se violència a si mateix, no tem forçar-se per encabir la seva divinitat en l’exigu receptacle de la nostra humanitat, i no tem tampoc morir per salvar-nos. Imitem-lo, doncs, germans, siguem violents, lluitem pel regne de Déu i deixem-nos vèncer pels altres. Siguem soldats de la feblesa tal com ho va ser Jesús.\nSant Joan de la Creu, la memòria del qual celebrem avui, va ser un campió de la violència sagrada i de la feblesa victoriosa. Que la seva intercessió ens ajudi, d’ara en endavant, a seguir el camí de l’amor i de la pau.


IV Jornada sobre hàbits dels consumidors - ACPB. Associació de Consumidors de la Província de Barcelona\nHabitatge de lloguer\nLes reparacions a la llar\nSubministrament de gas\nLa seguretat dels productes\nEtiquetatge del calçat\nServeis de reparació de productes\nEtiquetatge del productes tèxtils\nEtiquetatge fruites i hortalisses\nEl lloguer de Vehicles\nServei de grues\nTallers de Reparacions de vehicles\nL’ús del casc amb motocicleta\nConsum i emissions de CO2\nEls videojocs i les noves tecnologies\nCadiretes de Seguretat\nEls requisits dels preus a la Unió Europea\nEls drets lingüistics dels consumidors\nVendes a Distància\nContractes fora d´establiment mercantil\nReunificació de crèdits\nCrèdit al consum\nSol·licituts dels ciutadans\nFulls Oficials de Reclamació / Denúncia\nAdministracions de Consum\nProcediment Administratiu Sancionador\nInspecció de consum i control de mercat\nAliments per celíacs\nAliments amb denominació d´origen\nEstabliments i condicions de venda d´ aliments\nL’Etiquetatge dels productes alimentaris\nIV Jornada sobre hàbits dels consumidors\nPublicat per ACPB el 22/11/2018 22/11/2018\nEl passat 16 de novembre de 2018, es va celebrar al Centre Econòmic i Social CES, la IV Jornada sobre hàbits dels consumidors que durant tot aquest 2018 la MPAC ha preparat.\nLa Taula de Participació (MPAC) és un fòrum de debat i grup de treball format per les Confederacions i Federacions d’ associacions de consumidors i usuaris CECU, FUCI, UNAE i LLERA juntament amb Mercadona. Fundada el 2014.\nLa MPAC es reuneix periòdicament per tal de debatre sobre temes d’actualitat, noves tendències i hàbits de consum i amb l’objectiu de proposar solucions conjuntes en l’àmbit del consum i d’establir llaços d’unió entre la administració, els consumidors i l’àmbit empresarial.\nPodeu descarregar la nota de premsa en aquest enllaç\nSetmana Europea de la Prevenció de Residus 2021!\nCom pots estalviar electricitat\nEls temes bancaris no deixen de sorprendre’ns\nCONVOCATÒRIA ASSEMBLEA DE SOCIS 2021\nL’objectiu de la Setmana Europea de la Prevenció de Residus és organitzar durant una mateixa setmana i arreu d’Europa, accions de sensibilització sobre la prevenció de residus. Aquesta edició es realitzarà del 20 al 28 Saber més…\n15 de març de 2021. Dia mundial del consumidor\nDia Europeu de la Mediació\nLes institucions públiques i la societat civil col·laboren en l'impuls d'aquest sistema de gestió de conflictes, conscients que els valors de la mediació (diàleg, respecte, confiança i responsabilitat) aporten capital social i permeten progressar cap a una societat més madura i cohesionada.


Gir en el cas de la nena atacada pel seu amic de 13 anys a Espanya\nL'agressor ha canviat la seva versió dels fets i diu que no recorda res | PixaBay\nL'agressor, que segueix ingressat fins que se li faci una valoració de l'estat mental, va assegurar en el seu moment que «només volia saber el que se sentia al matar», però ara ha canviat la versió dels fets\nper Alba Castelló 24/09/2021 09:35h\nL'intent d'assassinat d'una nena de 13 anys a mans del seu amic, també de 13, ha esborronat aquesta setmana passada l'Estat espanyol. Un succés terrible i estrany, en què el jove va explicar que la seva motivació en atacar la nena era «saber què se sentia al matar». Núria, la víctima de l'agressió que gairebé li pren la vida, acaba de recuperar la consciència a l'hospital, on ha passat 23 dies en coma.\nLa menor va rebre diversos cops amb una barra de ferro que l'agressor li va donar amb l'objectiu de matar-la. Finalment, intentant fugir del jove, Núria es va enfilar a la balconada de la casa i va caure al buit des d'un segon pis. L'agressor està ingressat a l'Hospital Universitari d'A Coruña fins que es valori el seu estat psiquiàtric.\nL'agressor canvia la seva versió dels fets i diu que no recorda res\nLa seva primera versió dels fets, però, ha canviat. D'entrada, el noi va relatar a la policia que va intentar matar a cops a una amiga per «sentir què se sentia al matar». De fet ell mateix va trucar al 112 després que Núria caigués pel balcó, i amb una fredor inusitada, li va dir a l'operador que havia matat una amiga. La policia va acudir al lloc dels fets i van trobar la menor estesa a la vorera amb greus ferides al cap.\nUn cop van pujar al pis, el mateix agressor els va obrir la porta sense resistència i va confessar que acabava de colpejar a la seva amiga. Ni tan sols va intentar ocultar la barra de metall amb què l'havia colpejat. Els agents també van trobar el ganivet amb el qual la víctima havia intentat defensar-se de l'agressor, segons ell mateix va relatar.\nQuan el menor va trepitjar l'Hospital d'A Coruña, va tornar a explicar-li al psiquiatre que havia atacat a la seva amiga només per saber el que se sentia. No obstant això, ara que la guàrdia civil s'ha disposat a interrogar el menor, el jove ha canviat sobtadament de versió i sosté que no es recorda de res. Assegura que recorda de forma «borrosa» els fets.\nEl noi no té antecedents de drogues ni males conductes, i és superdotat\nPer ara, l'agressor segueix ingressat a l'hospital i roman a càrrec de la Fiscalia del Menor. Allà ha rebut la visita de professionals de la Unitat Mental de l'Hospital Clínic de Santiago per avaluar el seu estat mental. Segons la Guàrdia Civil, el menor no té antecedents, ni de drogues ni de comportaments violents. A més, s'ha sabut que té un coeficient intel·lectual per sobre de 130, per la qual cosa se'l considera superdotat.\nNo se'l pot jutjar per ser menor de 14 anys\nMentrestant, Núria, la menor agredida, ha despertat del coma després de 23 dies entre la vida i la mort. La seva família assegura que ja els escolta i entén, encara que ho celebren amb cautela, pendents de les possibles seqüeles que puguin quedar. La mateixa família ha convocat una concentració a Ourense per demanar una modificació de la Llei del Menor, que impedeix jutjar i imputar a qualsevol menor de 14 anys.\nEl jove de 13 anys és inimputable per la seva edat. Si es conclou que el menor pateix un trastorn de conducta, el fiscal promouria el seu ingrés a un centre de protecció de menors, però ara mateix tot depèn del fet que els professionals lliurin el seu informe de valoració psiquiàtrica perquè la Xunta assumeixi la tutela el jove. En qualsevol cas, la Xunta sí que podria sancionar econòmicament els tutors i retirar-los la tutela.\nCarmen, la noia de 15 anys que ha mort per un tret del seu pare per sortir amb amigues\nMor amb 26 anys després d'una operació d'estètica: una mare i la seva filla, sospitoses\nMalaltia Infància Defunció


per Júlia Navarro 22/02/2021 14:39h | Actualitzat a 2021-02-22 14:58h\nEl cos sense vida de Yolanda Méndez, una dona de 46 anys que portava desapareguda des de divendres passat, ha aparegut en estranyes circumstàncies a la platja del Rinoncillo d'Algesires (Cadis). Aquesta veïna de la barriada del Cobre va ser vista per última vegada el 19 de febrer vora les 10:00 del matí, quan esmorzava.\nDesprés del pas de les hores, i veient que no apareixia, van saltar les alarmes dels seus familiars. Les persones pròximes van decidir trucar a la policia i denunciar la seva desaparició. Dissabte a la tarda es va començar a difondre una fotografia de Yolanda Méndez a través de les xarxes socials per intentar trobar el seu parador i l'associació SOS Desaparecidos es va sumar a les tasques de recerca.\nLa van estar buscant durant tot el cap de setmana, fins que finalment, aquest diumenge han trobat el cos sense vida de la dona en estranyes circumstàncies en uns penya-segats de la platja del Rinconcillo. Fins al lloc s'hi van desplaçar dotacions del Cos Nacional de la Policia, la Policia Local i el Consorci de Bombers de la província de Cadis. Una vegada van poder recuperar el cadàver, aquest va ser traslladat fins al tanatori de Los Pinos per poder-li practicar l'autòpsia.\nDe moment, no hi ha cap indici sobre les causes de la defunció de Yolanda Méndez. Per tant, caldrà esperar a la necròpsia per determinar què va ser el que li va passar. Mentrestant, els agents de la Policia Nacional han obert una investigació i estan tractant d'esbrinar més detalls per aclarir els fets.\nLa mort de Yolanda Méndez ha causat una gran commoció entre els veïns d'Algesires, que han assenyalat que la dona era una persona molt estimada per la seva família. La dona tenia dos fills, Alexandra i Roberto, que encara estan assimilant tot el que ha succeït.\nAnar a portada Última hora Successos Última hora Família Última hora Andalusia Última hora Defunció\nÚltima hora: Troben un cadàver al port de Barcelona


Cerca totes les ofertes d'hotels a Samudram Entrada:\n2 ComentarisRainbow Guest House Tiruvannamalai...Habitacions per nit per només Swami Sivananda Divine Home...Habitacions per nit per només Més zones a Thiruvanamalai\nSamudram és una de les destinacions més visitades de Thiruvanamalai. Amb un gran nombre d'atraccions per descobrir, aquesta desitjable part de la ciutat no deixarà de meravellar-vos. Samudram està agraciat amb envoltatns plens de vida, bons restaurants, zones de compra i increibles atraccions. Assegurís de mirar a Agoda.com pels millors preus disponibles a Thiruvanamalai. Explori un llistat complet d'allotjaments i trobi el lloc perfecte per a vostè. Trobi les més bones ofertes en hotels a Samudram emplenant les dates d'estada a la pestanya de recerca.\nHotels destacats a Samudram, Thiruvanamalai\nDissenyat tant per oci com per negoci, Rainbow Guest House Tiruvannamalai està situat idealment a...\nSituat en el cor de Samudram, Swami Sivananda Divine Home és un lloc ideal des d'on descobrir...\nHotels a Samudram: Rainbow Guest House Tiruvannamalai


Els museus es posicionen com espais de salut i d'alt valor social\nEls museus es posicionen com espais de salut i valor social\nEls centres d'art i cultura i l'Institut Català de la Salut volen gestar un model més enllà del paper tradicional\nRecuperart proposa una visita individual i autònoma BORJA BALSERA\nEl 2018, a Catalunya, es va impulsar el Baròmetre Social dels Museus, un estudi per recopilar dades sobre l'impacte social col·lectiu d'aquests centres que l'any passat es va contrastar amb una prova pilot a sis museus. Les branques mèdiques de la psicologia i la psiquiatria, però, fa molt més temps que hi treballen i alguns hospitals, en col·laboració amb certs museus, afavoreixen experiències que permeten moments introspectius i reflexius. Així, l'Institut Català de la Salut (ICS) ha trobat en l'art en general una eina per aplicar en temes de salut. Un dels primers programes, nascut amb la urgència de la pandèmia, és RecuperArt-19. Dirigit exclusivament als professionals de la salut de forma gratuïta, el Museu de l'Empordà de Figueres és un dels quinze centres d'arts catalans adherits.\nGuillem d'Efak Fullana, coordinador de l'Estratègia Arts en Salut de l'ICS, juntament amb Josep Antoni Ramos-Quiroga, cap del servei de psiquiatria de l'Hospital Universitari Vall d'Hebron de Barcelona, dirigeixen el projecte. «Si les arts poden jugar un paper positiu en la salut de les persones, en una pandèmia com aquesta ho hauria de ser més», comenta d'Efak qui és del parer que «els museus poden curar i tenen el potencial per fer-ho». La idea és mostrar aquests centres d'art «com espais de recuperació emocional després de les ferides psicològiques fruit de la gestió en primera línia». No és una tasca senzilla. Els primers estudis estimen que entre un 75 i un 90% dels 140.000 professionals sanitaris de Catalunya -45.000 d'ells a l'ICS- patiran estrès emocional vinculat amb la Covid-19 Estrès que es tradueix en depressió, ansietat o trastorn d'estrès posttraumàtic.\nRecuperArt-19 els proposa una visita a fer de forma individual i autònoma per potenciar, diu D'Efak, «una desconnexió, atenció plena i focalització». Així se suggereix a la persona, de primer, passejar pel museu fins a sentir-se còmode i escollir una peça entre tres o quatre proposades per cada museu. Prenent l'obra com a eix, la persona realitza una sèrie d'activitats guiades. Són activitats creatives amb objectius terapèutics per desconnectar, concentrar-se, imaginar i respirar.


moianès.net, el portal del Moianès i rodalies - L'Ajuntament reuneix els veïns per definir quin tipus d'habitatges volen\nL'Ajuntament reuneix els veïns per definir quin tipus d'habitatges volen\nData Dimarts, 20 de febrer a les 06:00:00\nL'Ajuntament de Rajadell ha convocat una reunió perquè els veïns del municipi defineixin quin tipus d'habitatges volen que es construeixin. El consistori disposa de sòl per fer una vintena de vivendes, però segons ha explicat l'alcalde, Joan Costa, abans de tirar endavant els projectes es volen conèixer quines són les necessitats.\nPer Costa, les necessitats i interessos dels veïns d'un poble com Rajadell són completament diferents als de les ciutats. Per aquest motiu, abans d'optar per fer pisos de protecció oficial o de renda lliure, l'Ajuntament vol saber quina és l'opinió dels veïns interessats en tenir un dels nous habitatges.\nSegons l'alcalde, les persones que han viscut sempre en un poble com Rajadell no estan acostumades a viure en pisos com els que es construeixen de protecció oficial, tant pel que fa a les dimensions com per la tipologia. Per Costa, abans de prendre cap decisió cal saber clarament quines són les preferències dels veïns i les seves possibilitats econòmiques per afrontar un tipus de construcció o una altra.\nEstà previst que abans de finals d'any, el consistori pugui començar a construir entre 15 i 20 habitatges com a resultat del 10% d'aprofitament de dues noves zones de desenvolupament, la dels Molins i la de Sensada.\nLa reunió per definir els criteris que s'aplicaran a la construcció d'aquests nous habitatges es farà el dia 3 de març, a dos quarts de set de la tarda, a l'Ajuntament.\nAquest article es de moianès.net, el portal del Moianès i rodalies\nLa direcció d'aquesta noticia es:


Pales (Lluís Gavaldà)\nAnar a la platja, a part de servir per remullar els dies de calor, sempre m’ha semblat un dels exercicis més fascinats d’antropologia que es poden experimentar. És com si la gent, quan es queda en banyador sense filtres ni disfresses, es mostri tal com és de debò. Digueu-me rar, però a mi aquest aparador de cicatrius, pelussera, cel·lulitis i panxes cerveseres em reconcilia amb la humanitat. Em recorda que en el fons tampoc som tan diferents els uns dels altres i que del que es tracta és d’assumir el físic que la mare naturalesa ens ha obsequiat, tant si ho ha fet amb generositat com amb certa garreperia.\nAra bé, hi ha una activitat que explicita com cap altra això que us explico maldestrament. Se’n diu jugar a pales. Jo sento certa debilitat pels que hi juguen de debò, com si fossin a la pista central de Wimbledon. Se’ls veu d’una hora lluny. Es posen a una distància de vint-i-cinc metres l’un de l’altre i s’intercanvien garrotades com si els hi anés la vida en aquest afer. Gemeguen i s’emprenyen i fan escorços impossibles per tornar la piloteta convençuts que tothom està pendent d’ells. De fet, si us hi fixeu, quan acaben un punt fan certa cara de perplexitat pel fet que ningú s’hagi posat dret per ovacionar-los com quan substitueixen Iniesta. Pobrets, mai sabran que en el fons són uns pesats i que l’únic aplaudiment que poden aconseguir serà gentilesa de l’home calb amb cara de mala llet que tenen al davant quan li foten la pilota al cap.\nDe tota manera, aquest article no està dedicat a aquests jugadors de pales testosterònics i tatuats sinó a la seva antítesi. Parlo d’aquell home esquifit que està tan a gust estirat a la tovallola repartint mirades furtives sota les ulleres de sol i que, de sobte, sent la frase maleïda: “Papa, juguem a pales?” Sí, amic, que això serveixi com a homenatge a tu i a una de les demostracions més emotives de l’amor d’un pare cap a un fill. Perquè diguem-ho clar. Jugar a pales està bé, però fer-ho quan un dels dos que hi juguen no és capaç de fer dues palades seguides és una putada. Però ho fem, i tant si ho fem! Fins que mitja hora més tard, amb la ciàtica a prendre pel cul i rebentats de recollir la pilota de terra decidim que sí, que els estimem molt, però que ja n’hi ha prou. I malgrat que l’aigua està gelada i plena de merda diem allò tan nostrat de “Què, fill meu, anem a fer una remullada?”


Tote Bag literària - TRESC\n"És quan llegeixo que hi veig clar" és el teu lema? Compra la bossa més literària de l'any! AFANYA'T, UNITATS LIMITADES!\nCompra la teva bossa abans de Sant Jordi i passeja amb la companyia de Virgina Woolf, Josep Pla, Miguel de Cervantes, Montserrat Roig, William Shakespeare i Ana María Matute. Podràs passar a recollir-la per les oficines del TR3SC.\nA les oficines del TR3SC (Carrer Tànger 43, 08018)\nHorari: De dilluns a divendres de 9 a 19h


L’AMB presenta a Sant Boi l’Exprés E70 i les millores de les línies urbanes\nS'incorpora 13 nous autobusos de baixes i nul·les emissions als serveis de Bus Metropolità diürns i nocturns que circulen pel municipi\nEl vicepresident de Mobilitat i Transport de l'AMB, Antoni Poveda, i l'alcaldessa de Sant Boi de Llobregat, Lluïsa Moret, han presentat els autobusos híbrids que donaran servei al municipi, la nova línia Exprés E70 i les millores que es faran a la línies SB1, L96 i L79.\n"La mobilitat és un dret. Per això, des de l'AMB intentem millorar cada dia la mobilitat i la connectivitat dels 36 municipis de la Metròpolis Barcelona. Millorem de forma important tant l’oferta de transport per a la ciutadania, com en el tipus de vehicles que utilitzem per donar aquests serveis. Recordem que aquests nous vehicles que incorporem ara són sostenibles, híbrids i elèctrics", ha explicat el vicepresident de Mobilitat i Transport de l'AMB, Antoni Poveda. També ha recordat que aquestes mesures s'emmarquen en l'estratègia metropolitana de millora de la qualitat de l'aire. "Sant Boi de Llobregat és un exemple més de les millores que estem presentant aquests dies a diferents municipis de la Metròpolis Barcelona. Concretament, aquí millorem la freqüència de pas d'algunes línies i creem noves línies, com l’E70, per donar respostes de mobilitat als veïns", ha explicat Poveda.\n"Les millores en transport públic estan vinculades a la qualitat de vida i de salut dels veïns i les veïnes de Sant Boi. No només perquè facilita la mobilitat interna i amb altres municipis, sinó que també incideix sobre el medi ambient de la ciutat i reforça la nostra aposta per una ciutat més sostenible i saludable" ha exposat l'alcaldessa de Sant Boi de Llobregat, Lluïsa Moret. "Actualment un 35% del total de trajectes, que es fan a Sant Boi, es realitzen en transport públic. Són gairebé 12 milions de trajectes a l'any. Però volem millorar aquest percentatge, perquè una mobilitat més sostenible també significa una ciutat més saludable", ha afegit Moret.\nDels 128 autobusos nous híbrids i elèctrics que han arribat aquests dies a l'AMB, 8 busos híbrids es destinaran a Sant Boi de Llobregat. Amb l'arribada dels nous vehicles és possible millorar els serveis de transport públic del municipi. En particular, introduir la nova línia E70, i millorar les línies L96, L97 i l’SB1. A partir de febrer el 15% dels autobusos que circularan pel municipi durant el dia seran híbrids.\nD'altra banda, d'aquesta nova flota metropolitana, també s'incorporen al servei de Nitbus del Baix Llobregat 13 vehicles elèctrics nous. D'aquesta manera, el 43% dels autobusos que circulin durant la nit per Sant Boi de Llobregat seran sostenibles: el 29% seran elèctrics i el 14% seran híbrids. En particular, al municipi, a la nit circularan 5 nous busos 100% elèctrics que es destinaran a les línies N13 i N14.\nCal recordar que els busos híbrids dièsel-elèctric permeten una reducció de les emissions contaminants entorn del 25% respecte dels dièsel. A més a més redueixen significativament el soroll en els entorns de les parades, ja que la seva circulació és en mode elèctric. Els busos elèctrics tenen emissions zero, i un molt baix nivell de soroll, i són especialment valorats per la nit ja que permeten un bon descans dels veïns pels recorreguts on circulen.\nNova línia exprés E70 i canvi de la línia L79\nLa nova línia del servei AMB Exprés E70 connectarà de forma directa Sant Boi de Llobregat amb la Plaça Espanya de Barcelona. La freqüència de la línia serà cada 20 minuts, els dies feiners (excepte l'agost) en hora punta (de 6.30 a 9.30h i de 14.00 a 19.30h). D'aquesta manera, el corredor format per l’E70 i L70 millorarà la seva oferta, amb freqüències de pas d'autobusos cada 10 minuts en hora punta.\nD'altra banda, també es millora l'oferta de la línia L79, que es reconverteix en la nova línia E79, amb les característiques d'un servei exprés. En aquest sentit, es millora la freqüència, passant de 10 minuts a 8'5 en hora punta, i de 15 a 12 minuts en hora vall els dies feiners (excepte l'agost).\nMillora de les línies L96 i SB1\nD'altra banda, també es millora la freqüència de pas de la línia L96, que connecta Bellamar (Castelldefels) amb l'estació de FGC de Sant Boi de Llobregat. En les properes setmanes els dies feiners s'incrementa la freqüència de pas, passant dels 15 minuts actuals als 12 minuts. A banda, també es millora la freqüència dels festius, que es passarà de 30 a 20 minuts.També es millora la freqüència de pas de la línia urbana SB1. S'incrementa la freqüència de pas, passant dels 15 minuts actuals als 12 minuts els dies feiners.\nRedacció / Fotos: AMB-LPdB


Crevillent llança el primer concurs de curts\nCrevillent tindrà el seu primer concurs de curts. La Regidoria de Cultura ha creat les bases per a la celebració del I Certamen de Curtmetratges de Crevillent, un document que passarà aquest dilluns 24 de febrer per Ple ordinari per a la seua aprovació.\nL'obertura de les inscripcions es comunicarà pròximament i els interessats i interessades podran inscriure's mitjançant les plataformes Clickforfestivals, Festhome i Movibeta, a les quals es podrà accedir mitjançant els enllaços publicats en la web www.certamencortoscrevillent.es. Per a això, s'hauran de completar tots els apartats de la fitxa d'inscripció i enviar-la correctament emplenada a coordinacion@certamencortoscrevillent.es\nLa data límit d'inscripció a la primera edició del concurs serà el 15 de juny de 2020. Entre els requisits es troben l'obligatorietat que les obres hagen sigut produïdes i estrenades amb posterioritat a l'1 de gener de 2019 i l'acceptació exclusiva de curtmetratges de la Comunitat Valenciana.\nD'altra banda, la temàtica dels curts podrà ser ficció, documental o animació i de temàtica lliure i la duració màxima dels curtmetratges no podrà excedir els 20 minuts amb els crèdits inclosos. Cada participant podrà presentar el nombre d'obres que desitge.\nSegons informa el regidor de Cultura Jesús Ruiz, s'atorgaran dos premis, un triat pel jurat i un altre pel públic. El jurat, format per professionals de l'àmbit de la comunicació audiovisual i la cultura, concedirà el “Premi Vila de Crevillent al millor curtmetratge, a la millor obra de ficció, documental o animació de tema lliure”, dotat amb 500 euros i trofeu. Mentre que el premi del públic estarà dotat amb 200 euros i trofeu. Si les votacions del públic coincidiren amb el curtmetratge triat pel jurat, el premi del públic passarà a ser entregat al segon més votat pel públic.\nTots els guardons seran entregats el dia 7 d'agost, després de la projecció dels curtmetratges a un acte públic organitzat per l'Ajuntament de Crevillent i seran recollits pels autors o per les persones designades per ells.\n“L'objectiu del concurs és la promoció del curtmetratge i de la cultura a Crevillent. La cultura és una font de riquesa, i en aquest sentit, l'impuls local de l'oferta cultural serveix també a l'impuls del desenvolupament econòmic i local del nostre municipi” conclou Jesús Ruiz.\nLes bases es publicaran en els pròxims dies en el Tauler d'anuncis de www.crevillent.es i en www.certamencortoscrevillent.es


Hem guanyat els ‘progres’ - El triangle\nNo n’he sigut conscient fins que no he escoltat el líder de Vox quan deia que els 24 diputats que ha obtingut el seu partit en aquestes eleccions generals es dedicarien amb cor i ànima a lluitar contra ‘la dictadura progre’. Ho va dir anit davant uns simpatitzants que estaven decebuts perquè s’esperaven una entrada encara més espectacular al Congrés dels Diputats.\nHe pensat que Santiago Abascal reflectia perfectament la sensació que m’havia deixat el recompte definitiu de vots i escons. “Hem guanyat els progres”, m’he dit. Escoltar en boca d’un ultradretà la paraula ‘progre’ amb to despectiu m’ha reconciliat amb el terme.\nAquests darrers dies de campanya molts ciutadans hem compartit el temor perquè les tres opcions de dreta sumessin els 176 escons que marquen la majoria absoluta al Congrés dels Diputats. Ens vam acostumar a un grapat d’anys de govern del Partit Popular. Hem vist com Ciutadans girava cap a la dreta més del que semblava que era la seva posició política original. Però Vox ja era ‘massa pel cos’. Imaginar-se un govern espanyol depenent dels vots i les idees que han expressat en campanya els seus dirigents era un exercici terrorífic.\nEstan de moda les pel·lícules de por, però la realitat és la realitat i no te la pots estalviar deixant d’anar al cinema.\nSom uns quants milions els que vam anar a votar amb aquesta por enganxada al cos i que hem respirat alleujats en anar a dormir aquesta nit.\nSom progres. I què passa?\nPrevPablo Casado no plega tot i el daltabaix del PP


A PROPÒSIT DE L’ANY GUINOVART | El Blog de Francesc Mestre\n• El passat dilluns 12 de març ens vam trobar a La Pedrera, una bona colla d’amics del Guino, en l’acte oficial d’inauguració de l’any Guinovart. L’ànima d’aquesta trobada va ser la seva filla Maria, que va comptar amb el suport de l’Ajuntament d’Agramunt. A l’acte hi van assistir la Maria; el batlle de la ciutat i seu de la seva Fundació; l’Àlex Susanna comissari de l’Any Guinovart, i en Llucià Homs, comissari de l’exposició prevista a la Fundació Vila Casas on se’n farà la clausura. Vaig trobar a faltar una major presència d’en Pepe Corredor Matheos, que el va conèixer bé i compartia amb l’artista l’afecte, l’ideari i moltes vivències i que coneix en profunditat l’obra del nostre artista.\n• Van haver-hi nombroses intervencions, tant en el documental que es va emetre, com posteriorment entre algunes persones del públic i tothom va coincidir en certes característiques de la seva relació amb Guinovart: la seva generositat, la seva afabilitat, el seu comportament anàrquic, però per damunt de tot que era una persona estimada per tothom qui el conegués.\n• Efectivament, sembla impossible que una personalitat com la seva pogués tenir enemics, que hi hagués algú que li volgués mal, però el cert és que en Guino va tenir un enemic molt poderós que va ser molt actiu en combatre el seu reconeixement. Es deia Antoni Tàpies i no va ser a l’únic artista a qui va atacar amb acarnissament, com si tingués l’obsessió que no hi hagués ningú més que ell, digne de passar a la història de la seva generació.\n• En Josep Guinovart, admirava l’obra de Tàpies i jo també, de la mateixa manera que m’agrada molt l’obra de Picasso, tot i que la seva persona no em mereix el mateix respecte. A hores d’ara, resulta molt difícil recuperar tot el mal que se li va fer; però hi ha un suggeriment que m’agradaria proposar.\n• Crec que una bona iniciativa, dins les activitats de l’Any Guinovart, podria ser la d’incorporar una obra seva a la col·lecció d’obres dels amics de Joan Miró que hi ha a la Fundació Miró. Quan es va crear aquesta col·lecció, Tàpies era membre del Patronat i va exercir el veto a què en Guino en formés part, malgrat que Miró i Guinovart es professaven un gran afecte. Penso certament que es podria esborrar aquest injust oblit, ja que estic segur que la seva filla cediria gustosament una obra important, que enriquís encara més aquesta prestigiosa col·lecció.


Comencen els cursos aprovats pel CES en el segon pla de formació per a l’ocupabilitat\nEl primer curs que es posa en marxa és el de Bones Pràctiques d'Higiene alimentària i gestió d'Al·lergògens\nAquest matí ha començat en l’Àgora el curs Bones Pràctiques d'Higiene alimentària i gestió d'Al·lergògens emmarcat dins del pla de formació per a l’ocupabilitat 2019 que va aprovar el Consell Econòmic i Social (CES) en l’últim Ple de la legislatura.\nRecordem que el pla se centra en tres aspectes bàsics: Competències professionals; Oficis i Competències Claus. Així mateix, es dirigeix a dos col·lectius prioritaris: majors de 30 anys i els contractats menors de 30 anys amb el Programa «Avalem Joves» de la Generalitat Valenciana.\nPròximament es duran endavant els altres cursos aprovats en el pla de formació. Recordem que en relació a les competències professionals hi haurà els següents cursos: Curs d'especialitat Obra + Targeta Professional de la Construcció TPC; Curs d'especialitat Obra TPC + electricitat alta i baixa tensió; Curs especialitat Metall TPM+ soldadura; Curs especialitat Metall TPM + Instal·lacions, reparacions, muntatges, estructures metàl·liques, serralleria i fusteria Metàl·lica; Curs Bones Pràctiques d'Higiene alimentària i gestió d'Al·lergògens i Curs Operador carretó elevador + gestió logística i magatzems i Operador de pont grua mòbil.\nEn el tema dels oficis es destaquen dos cursos: Curs Neteja de Superfícies i Mobiliari en edificis i locals i el Curs Carnisseria i Elaboració de Productes Càrnics + Carnet de Manipulador per a Carnisseria, Productes Frescos i Alt Risc + Al·lergògens + PNL. Aquests cursos són el resultat de necessitats detectades pel departament.\nPer últim, es proposa la formació en competències claus tant per als majors de 30 anys com per als menors de 30 anys de l'Avalem Joves, perquè assolisquen competències en la recerca de treball. Aquesta formació es dóna per part dels tècnics d'inserció socio-laboral de l'Ajuntament d'Alcoi. En total, el CES dedicarà més de 30.000 euros per a realitzar i donar a conéixer aquests cursos professionals a la ciutadania amb la intenció de millorar la seua ocupabilitat.\nCal recordar que en el CES estan presents tots els grups polítics, sindicats, empresaris, comerciants, CEEI, AITEX, entitats educatives i la Mancomunitat de l'Alcoià i El Comtat, amb la intenció de treballar junts en les polítiques econòmiques i socials de la ciutat.\nEl regidor d'Ocupació i Empresa, Alberto Belda, recorda que «s'han plantejat cursos que, en l'edició anterior, van tindre una bona acollida i estan dins de les necessitats que el món empresarial ha destacat. Pretenem que la ciutadania aconseguisca formació en treballs molt demandats i on precisament l'empresariat explica que necessiten gent amb formació. Per al nostre govern aconseguir ocupació per la ciutadania és un dels principals objectius, i creiem que la formació és el principal camí per aconseguir-la».


LA RESPONSABILITAT CIVIL DELS PARES PELS ACTES DELICTIUS COMESOS PELS SEUS FILLS – BlancoRoure Mataró\nResponsabilitat civil dels pares – Informi-se’n.\nEl Codi Penal Español estableix en el seu Article 109 que qualsevol persona condemnat per un delicte estarà obligat a reparar els danys causats per l’ofensa.\nLa víctima d’un delicte té dret a ser compensada pels danys que ha sofert, és el que es coneix com a «responsabilitat civil» derivat de delictes.\nPerò QUE PASSA QUAN EL DELICTE COMÈS es per un MENOR?\nLa responsabilitat civil derivada del delicte haurà de ser sufragada igualment i respondran conjuntament amb el menor dels danys causats per ell, els seus pares, tutors, acollidors i tutors legals o de fet, en aquest ordre.\nAixí doncs, quan un menor (entre 14 i 18 anys) és declarat penalment responsable d’un delicte, la víctima pot reclamar compensació dels danys als pares del menor.\nEXISTEIX ALGUNA POSSIBILITAT DE MODERAR AQUESTA RESPONSABILITAT CIVIL?\nLa Llei proporciona la possibilitat de moderar la responsabilitat civil de pares, però és una facultat optativa pel jutge i no obligatòria, ara bé, els pares i tutors hauràn de demostrar que han actuat amb la deguda diligència en l’educació i cura dels menors o incapaços, el que s’anomena DILIGÈNCIA DEL BON PARE DE FAMILIA, per tant la possible moderació de la responsabilitat civil haurà de ser valorada en cada cas concret.\nI si un dels progenitors no tingués atribuïda la guarda, és responsable igualment?\nLa responsabilitat civil dels pares existeix fins i tot si no té atribuïda la guarda amb el caràcter formal, però estan sota la seva guarda com pot succeir en el cas d’un divorci.\nNo obstant això, és necessari estudiar cada cas concret per saber l’abast de la responsabilitat civil dels pares en actes comesos pels nens que estan sota la guarda del seu tutor.\ndelictes de menorsdelictes penalsmenorsresponsabilitat civil


Passeig de la Pau | Viu Molins de Rei\nTag Archive for Passeig de la Pau\nEl passeig de la Pau guanya un nou espai en homenatge a Guillem Agulló\nJordi Julià • 05/07/2017\nL’antifeixista valencià assassinat per neonazis té un racó a nom seu al barri de la Pau de Molins de Rei. És una zona a tocar de la Riera de Sant Bartomeu que s’ha urbanitzat. Ha estat el primer homenatge a Agulló on ha participat la Generalitat a través del conseller de Justícia.\nAlex Herrero: Els valors cívics d’alguns Matossers de Molins de Rei\nAlex Herrero • 13/12/2016\nNomés un exemple del NO-CIVISME. Aquest dissabte, 10 de desembre de 2016, jugava el Barça a les 13 hores, i van decidir dinar al local veient el partit, fent foc en una barbacoa, tornant a omplir-nos de fum les habitacions.\nMatossers de Molins de Rei: La rèplica que no volíem fer\nMatossers de Molins de Rei • 13/12/2016\n“Pràctiques abusives i extralimitacions antisocials” són paraules molt greus i ofensives per als membres de la colla. Nosaltres creiem que parlant la gent s’entén i que una reunió\nexposant aquestes queixes hagués estat millor que fer-ho públic a través dels mitjans de comunicació.


A casa m’hi cap un televisor més gros? (Albert Cuesta)\nA casa m’hi cap un televisor més gros?\nUn terç dels compradors de televisors es penedeixen de no haver comprat un aparell més gros quan arriben a casa, però amb una aplicació mòbil de realitat augmentada es pot comprovar quina és la mida òptima per al lloc que tenim\n5 min. 22/06/2018 20:15\n651x598 Una apli de Samsung permet veure com quedarà l'aparell Una apli de Samsung permet veure com quedarà l'aparell\nEl cap de setmana del Black Friday, al mes de novembre, representa des de fa uns anys el pic anual de vendes per a totes les marques d’electrònica de consum. Però els fabricants de televisors aprofiten un parell d’ocasions més per temptar els compradors, i les dues tenen a veure amb el futbol: l’Eurocopa i el Mundial. L’ARA recollia fa uns dies una enquesta sobre la relativa influència dels esdeveniments futbolístics en les vendes de TV, però un fabricant tan important com Samsung, que ven la meitat dels aparells de gran format al mercat espanyol, confirma que aquest any les seves vendes s’han disparat des de mitjans del mes passat fins ara.\nA diferència del que passa amb els Jocs Olímpics i amb la Lliga de Campions, els campionats internacionals de seleccions de futbol sí que impulsen els consumidors espanyols a renovar el televisor de casa, cosa que fan aproximadament cada deu anys, dos menys que a la resta d’Europa. Cal recordar que els anys 2005 i 2006, amb l’arribada de la TDT, es van renovar molts televisors que tenien només cinc o sis anys, però des d’aleshores el ritme s’ha frenat considerablement.\nAquest any es vendran a Espanya uns tres milions de televisors, un 2% més que l’any passat després de cinc anys decreixent. Però el que interessa sobretot al sector és que el valor total arribarà als 1.300 milions d’euros, un increment del 3%. El motiu, esclar, és que aquests televisors són més cars: el 2016 el preu mitjà van ser 412 euros, mentre que aquest any s’espera que arribi als 440. La justificació és que comprem aparells amb més prestacions i més grossos: pràcticament tots els models de més de 40 polzades ja ofereixen definició UHD (4K) i la mida més venuda són les 55 polzades.\nDe fet, el segment que creix més respecte a l’any anterior és el de 75 polzades o més, amb unes vendes encara modestes però que s’han multiplicat per cinc. Hi ajuda la caiguda de preus: per comprar un televisor d’aquesta mida fa un any calia desembutxacar 4.000 euros, mentre que ara se’n troben per 2.600 euros i en algunes promocions, com la del dia sense IVA, es poden comprar per menys de 2.000.\nLa consultora Ipsos ha fet per encàrrec de Samsung una enquesta en llars espanyoles que han comprat un televisor nou fa menys d’un any o tenen previst fer-ho durant l’any que ve. A part d’aspectes més o menys previsibles, com que el 52% dels consumidors trien el model sobretot per la mida i per la marca, mentre que el 48% decideixen segons el preu o la tecnologia, hi ha un apartat sobre les dimensions dels aparells que ofereix algunes sorpreses.\nEn el 70% de les llars el televisor té menys de 50 polzades. Tot i així, en el 87% dels casos podria tenir-ne més de 55, i en el 59% de les llars hi cabria un televisor de 75 polzades o més. Això es deu sobretot a una confusió tècnica: molts espectadors encara creuen que la distància de visionat ha de ser més gran com més grossa sigui la pantalla, quan en realitat la tecnologia actual fa que sigui precisament tot el contrari. Els televisors amb definició i contingut 4K es poden mirar des de molt més a prop.\nDos exemples: un aparell de 55 polzades, que amb alta definició FHD necessitaria 2,7 metres de distància des del sofà, pot estar a només 1,6 metres quan es mira programació 4K; si la pantalla és de 75 polzades, les distàncies recomanades són de 3,7 i 2,1 metres, respectivament. Òbviament no sempre es mira contingut de definició 4K, però les plataformes de TV a la carta ofereixen cada cop més material amb aquesta qualitat, tant les d’accés lliure com les vinculades a una operadora de telecomunicacions.\nPotser la conclusió més sorprenent de l’estudi d’Ipsos és que un terç dels consumidors espanyols que han comprat un televisor durant l’any passat s’han penedit de no haver triat un model més gros tan bon punt l’han instal·lat al lloc de casa que tenien previst. Per evitar aquesta mena de decepcions i assegurar-se vendes de televisors més grossos, que són els més rendibles, Samsung ha tirat de tecnologia pròpia per al procés de prevenda: la marca ha llançat una aplicació mòbil, anomenada Samsung TV en Casa, que permet veure com quedarà exactament l’aparell que has triat en el lloc de la llar on voldràs posar-lo.\nL’aplicació, disponible inicialment per a telèfons Android però aviat també per a iPhone, fa servir la realitat augmentada: l’usuari ha de descarregar i imprimir una imatge de referència de mida coneguda, posar-la al lloc on ha d’anar el televisor i, un cop captada amb la càmera del telèfon per tal de calibrar les distàncies, pot triar en un menú la mida de l’aparell que pretén comprar; a mesura que l’usuari s’allunya de la paret i es va acostant al sofà, un cursor canvia de color per indicar si la distància de visionat és massa petita (vermell) o suficient (verd) per a la pantalla escollida. Durant tot el procés, en la pantalla del telèfon es veuen la paret i els mobles de l’habitació i una imatge simulada del televisor per comprovar com quedarà. Quan s’ha trobat la combinació òptima -el model d’aparell més gros possible pel preu que estem disposats a pagar-, es pot guardar la imatge del conjunt i presumir-ne a les xarxes socials.\nL’aplicació fins i tot permet eliminar virtualment el pedestal del televisor per poder veure com quedaria penjat a la paret. Naturalment, la selecció de mida també és vàlida per als aparells equivalents d’altres marques, però les imatges corresponen a models de Samsung. Francament, ho trobo un cas molt enginyós d’aplicació de la realitat augmentada.


Diari de l'Absurd: Insults des de l'ajuntament de Guadalajara\nUna lectora, imagino que accidental, de L'Absurd Diari i que s'identifica només com a Cristina, ens ha enviat el següent mail:\nSeñores, no se si saben que la fórmula "estado español" la acuñaros (sic) los denominados tecnócratas del régimen del general Franco.\nDe modo que si quieren ser unos buenos "progres", deben decir ESPAÑA.\nCatalanes, panda de palurdos e ignorantes.\nUna simple cerca a partir de l'adreça de la remitent permet saber que el mail ha estat enviat des de la regidoria de Joventut de l'ajuntament de Guadalajara, un consistori en mans del PP.\nDel contingut de l'escrit es dedueix que a l'autora del correu no li ha agradat gens ni mica que una de les seccions del web de notícies insòlites porti per nom “estat espanyol”. Com és natural, està en el seu dret de manifestar-se en contra i de preferir l'ús del terme “España”, però queda, com a mínim, lleig insultar des del correu oficial d'un ajuntament.\nPel que fa a l'ús del terme “estat espanyol” com a denominació d'un espai territorial, recordar-li que no va ser un invent del franquisme per substituir “República Española” o per evitar parlar de “Reino de España”, sinó que, com explica la Wikipedia, ja era emprat per algunes forces de l'esquerra en temps de la Segona República.\nDoncs opino que té tota la raó del Món. Hi ha mil maneres d'anomenar a la mare de totes les tenebres:\nPersonalment, recollín també una denominació ja utlitzada, m'agrada més "las Españas"; en tot cas "el Estado español" --encara que ela seva acepció original sigui politic-administrativa-- es més encertat i realista que "España".\nSI es pot triar a mi sempre m'ha fet gracia allò de "La piel de toro", i si tenim en compte que l'estanquera amb el toro (d'osborne) triomfa d'allò més, no costaria massa canviar-li el nom.\nDoncs a mi tampoc em desagrada l'expresió del savi (s'escriu així o amb b de burro, és que de tant aprendre castellà he perdut l'ortografia) de Sinera: "la pell de brau" per referir-se a la Península Ibèrica.\nCome diuen els Lax'n'busto: "Que'ls donen per ser així?"\nJo és que si no veig Españñññññña així amb més de 5 ñ, no m'imagino un pais amb toros, Tele 5 (excepte CSI), la Pantoja, y el Realísimo Madriz...\nSi veig España, potser i tot penso que és un país democràtic, tolerant i respectuós amb la diferència.\nSalut i bon govern\nsegurament seria millor hispània i hisapaniolos (o hipanyolos), però ja s'ho faran, que estaríem millor sols que tan mal acompanyats.\ni la tal cristina (o cristino que mai se sap via internet) és del model de que no veu la biga al propi, perquè "palurda" li encaixa força trobo.


Inici / Actualitat professional / Premis i beques / 19a Edició dels Premis de Recerca d’Atenció Sociosanitària Fundació Mutuam Conviure\nLa Fundació Mutuam Conviure fidel al seu compromís per a la promoció de la recerca relacionada amb la gerontologia clínica i l’atenció sociosanitària, convoca la 19a edició dels Premis de Recerca d’Atenció Sociosanitària. La finalitat és premiar un projecte de recerca fet a Catalunya dins els sectors esmentats. Hi poden participar tots els professionals de forma individual o col•lectiva que desenvolupin la seva activitat en aquest àmbit. La dotació total és de 6000€. Des del Grup Mutuam creiem que el treball assistencial s’ha de complementar amb activitats de formació i recerca. D’aquesta manera contribuïm a la millora de la qualitat del treball diari i aconseguim un bon desenvolupament professional. Per això us animem a participar presentant projectes dels vostres centres de treball. El termini límit per presentar els projectes és el 21 d’octubre.


Salou llança una campanya de seguretat als comerços per Nadal\nDiversos agents de la Guàrdia Urbana donaran consells als botiguers des d'ara i fins al dia de Reis\ndimarts, 4 de desembre 2018 - 14:32h | Actualitzat a 04/12/2018 14:49h\nImatge d'una botiguera conversant amb els agents | Caralp Mariné\nL'Ajuntament de Salou ha posat en marxa, una vegada més, la campanya de seguretat dirigida a comerciants i amb motiu de l'arribada del Nadal, una època en la qual s'incrementa l'afluència de compradors. Des d'avui i fins al 6 de gener diversos agents de la Guàrdia Urbana visitaran tots els comerços per donar-los consells de seguretat i facilitar-los un contacte directe i gratuït per possibles problemes.\nCampanya nadalenca de seguretat a Salou\nEl regidor de Seguretat Ciutadana, David González, ha dit que és una campanya molt necessària on s'aprofitarà, a més, per repassar les dades del padró dels diferents estabilients. L'objectiu, ha explicat, és evitar petites estafes o furts que puguin donar-se durant aquests dies que s'incrementa l'afluència de persones als comerços.\nUn dels petits delictes que s'intenten evitar són les estafes per mitjà dels pagaments, on alguns delinqüents intenten pagar amb bitllets falsificats o enredar al botiguer amb el canvi. També es poden donar furts quan les botigues estan plenes de persones. Són els moments de màxima afluència quan els lladres intenten sostreure béns de la botiga o d'altres compradors.\nUn dels moments de més perillositat, ha dit Gonzàlez, es presenta a l'hora del tancament. Moment en el qual els botiguers han de tancar la caixa i abaixar la persiana i quan es poden produir, també, alguns problemes. Si més no, però, ha dit que no s'ha detectat cap increment de la delinqüència i que la campanya s'emmarca dins de l'esforç habitual que està fent el consistori per prevenir casos com aquests.\nA més de les visites informatives als establiments, el consistori destinarà entre dos i quatre agents a patrullar pel carrer a peu i amb motocicleta per estar a prop dels botiguers. «Creiem important recordar la proximitat de la policia local amb els comerços», ha dit González, que ha invitat els responsables dels establiments a posar-se en contacte amb la policia si ho necessiten.\nImatge dels agents informant un comerç | Caralp Mariné\nComprar productes locals a Salou\nLa regidora de comerç de l'Ajuntament de Salou, Martina Fourrier, ha recordat que un dels millors consells de seguretat de cara als consumidors és la recomanació de comprar productes del municipi, en comerços de proximitat. «Productes legals, perquè la garantia d'aquests és més segura», ha manifestat. I ha recordat que és molt important sobretot per les joguines, ja que les que s'adquireixen en locals amb productes «que vénen d'altres països» pot ser que siguin un perill pel consumidor i pels nens.\nUna altra comerciant participant a la campanya | Caralp Mariné\nFourrier també ha dit que espera que la campanya de Nadal dels comerços sigui molt positiva. I ha recordat que des de l'Ajuntament s'està acabant de preparar el mercat de Nadal i diverses activitats per dinamitzar el comerç durant aquestes dates. Tot i que l'afluència no és tan notòria com a l'estiu, l'increment de consumidors es nota. «Espero i desitjo que la gent s'animi a sortir al carrer i que vagi a comprar a Salou», ha sentenciat.\nSalou Ajuntament de Salou comerç festes de Nadal


Acta reunió abril 2017 - ACCIO ECOLOGISTA-AGRO\nArrel de la web > Portal de Transparència > Informació institucional, organitzativa i de planificació > Comissió Permanent > Acta reunió abril 2017\nReunida la Comissió Permanent d’Acció Ecologista-Agró a la Casa Verda de València, el 5 d’abril de 2017, amb la presència d’Eva Tudela (La Ribera) com a presidenta, Alberto Maravall (València en Bici) com a secretari i Cristina Navarro (Comissió de l’Aigua) i Marcos Pla (Comissió de Participació) com a vocals. Disculpen assistència Quique Meseguer (Comissió Forestal) com a tresorer i Celia Tello (Comissió Jurídica) i Alicia Moreno (Camp de Morvedre) com a vocals. S’aprova l’acta de la reunió de març i es tracten els següents temes:\nConstitució de la Comissió Permanent i renovació de càrrecs\nDesprés de l’Assemblea General d’Acció Ecologista-Agró, celebrada el passat 25 de març, es constituïx la nova Comissió Permanent i es renoven els càrrecs de secretari i tresorer, que ocuparan Alberto Maravall (València en Bici) i Quique Meseguer (Comissió Forestal) respectivament.\nProjecte per a la difusió de bones pràctiques en l’ús de l’aigua\nLa Conselleria d’Agricultura, Medi Ambient, Canvi Climàtic i Desenvolupament Rural ha presentat unes ajudes econòmiques per a associacions de conservació ambiental per a la difusió de bones pràctiques en l’ús de l’aigua. Matthieu Lassalle, membre de l’equip de treball d’AE-Agró al Tancat de la Pipa, informa del projecte que van a plantejar per a optar a estes ajudes. Concretament se sol·liciten 10.000 euros per a explicar i difondre els beneficis ambientals de les zones humides artificials i els SuDS (Sistemes urbans de Drenatge Sostenible).\nEl públic d’este projecte serien els centres d’educació secundària de la conca de l’Albufera. Es pretén organitzar unes jornades amb experts en zones humides artificials i SuDS per a professor, associacions de mares i pares, alumnes... I també realitzar excursions, assessorament tècnic per a la millora de les infraestructures hidràuliques dels centres, una aplicació per al seu desenvolupament... La Comissió Permanent accepta la proposta i dóna el seu vistiplau a la sol·licitud d’esta ajuda.\nCampanya Educativa de Retorna\nDes de Retorna ens sol·liciten participar en una campanya sobre residus en centres educatius. Es valora positivament la proposta, però s’acorda no participar. Donarem difusió i suport a la campanya, però no ens implicarem per manca de personal per a desenvolupar les tasques i la relació amb Retorna.\nEntenem que l’objectiu últim de la campanya és informar sobre els Sistema de Dipòsit, Devolució i Retorn (SDDR) d’envasos que vol implantar la Conselleria de Medi Ambient al País Valencià. Retorna està actuant com a intermediari en este procés, o siga, com a corretja de transmissió de la informació i de mediadors perquè donem suport a la proposta del SDDR. Tanmateix, AE-Agró ja s’ha pronunciat en contra per la falta d’ambició i pobresa de la proposta realitzada per la Conselleria.\nEstem oberts a debats sobre este assumpte i a reunir-nos i col·laborar amb Retorna per a millorar l’actual proposta del SDDR. Però, per ara, no anem a implicar-nos en els projectes que porten endavant.\nTaula Rodona sobre agricultura i medi ambient de l’Aplec de La Ribera\nDes de l’Aplec de La Ribera ens conviden a una taula redona sobre les problemàtiques de l’agricultura i el medi ambient. La cita serà el 23 d’abril a Sueca i ens resulta molt interessant. Es proposa a Cristina Navarro (Comissió de l’Aigua) com a representant en el debat, però no té disponibilitat per a assistir eixe dia. Tampoc no la té Eva Tudela, presidenta d’AE-Agró. Es decidix traslladar la invitació als companys de la Muntanyeta dels Sants-AE Agró, a vore si pot anar algú a la taula redona en representació de l’associació.\nMaterials Bicifest València 2017\nAlberto Maravall (València en Bici) ens informa sobre la celebració el pròxim mes de maig del Bicifest València 2017. Entre les diferents activitats programades hi ha una Bicimostra el 13 de maig, dissabte, en la qual participarà València en Bici-AE Agró que, com a col·lectiu històric de la bici i la mobilitat sostenible, vol fer samarretes, tasses i xapes per ser més visibles en este festival. També necessiten una carpa de 6 x 3 metres per a poder instal·lar el seu punt informatiu.\nEns proposen un pressupost estimat d’uns 800 euros per a samarretes, tasses, bosses, xapes i la compra de la carpa. La majoria dels diners es recuperarien amb la venda de samarretes, xapes, tasses i bosses. Així que la Comissió Permanent accepta la proposta.\nTambé es parla de l’armari de l’antic Fons de Documentació del Medi Ambient, on hi ha material d’AE-Agró per a fires i mercats. Es pot compartir la clau de l’armari per a guardar i utilitzar este material, ja siga per al Bicifest o per a altres esdeveniments com la Fira Alternativa de València.\nPolítica Agrícola Comú\nMarcos Pla (Comissió de Participació) proposa implicar-nos en alguna de les campanyes sobre la nova PAC, la Política Agrícola Comú de la Unió Europea. Actualment estem desbordades amb tots els temes que treballem i els companys i companyes que normalment treballen la PAC tenen poca disponibilitat. Ja que Marcos Pla tampoc no té disponibilitat de poder treballar este tema, s’acorda no entrar perquè no podem arribar a tot.\nCampanya STOP TTIP València\nDes de la campanya STOP TTIP València ens demanen col·laboració econòmica, personal i recolzament per a les noves mobilitzacions contra el CETA, l’Acord Econòmic i Comercial Global entre la Unió Europea i el Canadà. S’aprova la col·laboració econòmica i el recolzament. També es decidix contactar amb Antonio Goytre, anterior representant d’AE-Agró en esta campanya, per a organitzar la forma de col·laboració.\nRenovació de la pàgina web d’AE-Agró\nEs parla sobre la renovació de la web de l’associació i del servidor, que és molt antic. Seria recomanable traslladar la web a un servidor més actual, però primer s’ha de valorar quant costaria i els canvis que implicaria: respecte a dominis, allotjament, correus electrònics.. Per ara, romanen a l’espera de la resposta dels tècnics perquè ens resolguen tots estos dubtes. Mentrestant, s’està treballant i proposant-se idees per a la futura web.\nFesta dels 30 anys d’AE-Agró\nEs parla sobre la festa que s’està preparant per a celebrar enguany el 30 aniversari de la fusió entre Acció Ecologista i Agró. Per ara s’està buscant un local i probablement la data de la festa serà el divendres 2 de juny.\nDe cara a la pròxima la Fira Alternativa de València, es planteja la necessitat d’organitzar el punt informatiu d’AE-Agró i decidir si anem a participar o no en les xerrades-debats. Per exemple, amb alguna proposta de València en Bici, el projecte de rates penades a l’horta i l’Albufera, la custòdia del territori del Tancat de la Pipa...\nTambé es planteja la necessitat de fer samarretes més atractives i preparar materials amb informació de les campanyes en defensa del medi ambient que protagonitzem.\n*Esta acta va ser aprovada per la nova Comissió Permanent d’AE-Agró en la seua reunió mensual, celebrada a la Casa Verda de València el dimecres 10 de maig de 2017, amb la presència d’Eva Tudela (La Ribera) com a presidenta, Alberto Maravall (València en Bici) com a secretari, Quique Meseguer (Comissió Forestal) com a tresorer i Marcos Pla (Comissió de Participació) com a vocal. Disculpen assistència Cristina Navarro (Comissió de l’Aigua), Celia Tello (Comissió Jurídica) i Alicia Moreno (Camp de Morvedre) com a vocals.\nVeure en línia : Acta reunió març 2017


Vol a vela a La Cerdanya i a Igualada – Òdena - Viatjar.CAT\n« El Museu del Prado, punt essencial de la teva visita a Madrid\nUna Roma de cinema »\nTot i aquesta explicació, molt general, del funcionament d’un avió sense motor que aprofita les corrents d’aire de diferents formes depenent del tipus de vent que hi hagi, es necessiten hores i hores de classe per poder arribar a pilotar un avió sense motor. Existeixen escoles que imparteixen aquests cursos, però si el que vols és viure l’experiència i pujar-te almenys un cop a la vida a un avió d’aquest tipus, a Catalunya existeixen diverses ofertes que et serviran.\nUn és el Centre de Vol a Vela de la Cerdanya, ubicat a l’Aeròdrom de la Cerdanya, als municipis de Das i Fontanals. Es tracta d’un centre que\nofereix “la possibilitat de provar el que és el vol sense motor a través de vols de divulgació”. De la mateixa forma, també ofereixen el curs sencer per aprendre a pilotar un planador fins a la obtenció de la llicència. Aquí, un vol d’iniciació bàsic d’uns 20-25 minuts costa 97 euros.\nL’altra opció que existeix és el Club de Vela Igualada – Òdena, un centre que compta amb 3 hangars i amb un local social. Està situat a l’aeròdrom General Vives, entre les ciutats d’Igualada i Òdena. Un vol d’iniciació et costarà 70 euros.\nAprofita l’activitat i descobreix com pot volar un avió sense motor!\nFoto: Alberto D.V a Flickr\nThemes: all- la cerdanya, cerdanya, curs vins, eivissa vela, el menja tipic del rgne unit, italia menja tipic, Martinet de Cerdanya (Catalunya), menja tipic de brasil, MENJAR TIPIC DEL MARROC, MENJAR TIPIC DELK, menjar tipic de Brasil, menjar tipic de dinamarca, menjar tipic de la republica checa, menjar tipic de litu, menjar tipic de noruega, menjas tipic d'irlanda, Noruega menja tipic, plat tipic de russia, primavera, Vol a vela, volar sense motor\nComments of “Vol a vela a La Cerdanya i a Igualada – Òdena”


Orfeonistes de veu alegre\nmartes, 20 agosto 2019 - 07:08 h\nS’Estudiantina del Casino 17 de Gener escampà la bulla carnavalesca amb cançons d’arrel\nLaura Bañón | 15/02/2015\nS’Estudiantina del Casino 17 de Gener\nFidel a la cita del dissabte de Carnaval, s'Estudiantina del Casino 17 de Gener escampà l'alegria carnavalesca pels carrers de Ciutadella. A les dues del migdia, els orfeonistes es reuniren al teatre de l'entitat, on es concentrà una multitud per veure sortir la coral masculina integrada per una setantena de cantaires dirigits per Joan Caules.\nEl president del Casino Nou, Simeón Anglada, donà la benvinguda a tots i aprofità per lliurar la màxima distinció de s'Estudiantina, el Floc Verd, a Pedro Villalonga Llabrés, que imposà junt amb el director de s'Estudiantina, Joan Caules. L'homenatjat, de 76 anys, va ser un dels impulsors de la recuperació de la coral després d'anys d'inactivitat, ja que tota la vida ha estat orfeonista (encara canta) i va ser plater. En rebre la distinció per sorpresa, ja que va ser cridat a l'escenari, s'emocionà per la vinculació afectiva de molts d'anys amb la coral del Casino Nou.\nMés de 30 visites, fins la nit\nS'Estudiantina inicià el recorregut amb la visita a l'Hospital Municipal, al Monestir de Santa Clara, a l'Ajuntament i a la seu del Consell, per continuar després amb les aturades a bars, a cases particulars i a les dels expresidents. Les cançons «La ciudadelana» i «Ponsells de Carnaval» sonaren en el repertori d'enguany, com també «Casino 17 de Enero», la que no falla mai. La música i l'alegria de les veus engrescaren a tots els públics al seu pas.\nLa coral no tornà a l'entitat fins passades les deu de la nit, amb seguidors espontanis durant tot l'itinerari.\nCom a curiositat, mentre s'Estudiantina del Casino Nou té com a emblema el floc verd i blanc, la coral germana del Cercle Artístic el porta de color vermell.\nEn cada visita, els platers de la coral recolliren els donatius, que serviran per organitzar un dinar o sopar que reuneixi a tots els orfeonistes del Casino 17 de Gener després de Carnaval.